b'\n_START_ARTICLE_\nAnton Dermota (politik)\n_START_SECTION_\n\xc5\xbdivljenje in delo\n_START_PARAGRAPH_\nPravo je \xc5\xa1tudiral v Pragi, kjer je leta 1905 promoviral. V Pragi je poslu\xc5\xa1al tudi Masarykova filozofska in sociolo\xc5\xa1ka predavanja. Kot \xc5\xa1tudent je v glasilu hrva\xc5\xa1kih in srbskih \xc5\xa1tudentov Nova doba, ki je izhajalo od leta 1898, pisal o gospodarskih vpra\xc5\xa1anjih. Posve\xc4\x8dal se je predvsem gospodarstvu. Napisal je ve\xc4\x8d \xc4\x8dlankov o ustanavljanju konzumnih zadrug na Slovenskem. Leta 1900 je bil soavtor pri poslanici slovenski mladini Kaj ho\xc4\x8demo, ki jo je leta 1901 izdala skupina slovenskih izobra\xc5\xbeencev, predvsem nekdanjih \xc5\xa1tudentov iz Prage. Leta 1903 je postal urednik revije Na\xc5\xa1i zapiski. Revijo je z enoletnim premorom leta 1909 urejal do leta 1913._NEWLINE_Leta 1904 je postal tajnik izobra\xc5\xbeevalnega dru\xc5\xa1tva Akademija v Ljubljani. Pred letom 1906 je postal \xc4\x8dlan JSDS. Kot predstavnik JSDS je leta 1907 kandidiral na volitvah za volilni okraj Kranjska Gora-Radovljica-Tr\xc5\xbei\xc4\x8d._NEWLINE_Slu\xc5\xbeboval je v Ljubljani, Kranju in Gorici. Leta 1909 se je na Tivolski konferenci izrekel proti kulturnemu in jezikoslovnemu jugoslovanstvu. Zavra\xc4\x8dal je klerikalizem. Leta 1912 je v Gorici odprl odvetni\xc5\xa1ko pisarno. Z Albinom Prepeluhom se je zavzemal za slovenski tip socializma._NEWLINE_Leta 1940 je pri Cankarjevi dru\xc5\xbebi v Ljubljani iz\xc5\xa1lo njegovo delo Slovenski politi\xc4\x8dni problemi (COBISS).'